2.1.Appoġġ politiku

L-interoperabbiltà kienet irċeviet viżibbiltà politika għolja reċentament, speċjalment matul l-konferenzi ta' kull sentejn dwar il-Gvern-e. Id-dikjarazzjonijiet dwar il-Gvern-e maqbula taħt il-Presidenzi tal-Belġju, ir-Renju Unit u l-Portugall ilkoll talbu għall-interoperabbiltà. Il-Pjan ta' Azzjoni dwar il-Gvern-e għall-2006-2010 fittex ukoll li jiżgura li l-Gvern-e fil-livell nazzjonali ma jwassalx għall-ostakli ġodda fi ħdan is-suq uniku minħabba l-frammentazzjoni u n-nuqqas ta' interoperabbiltà.

Aktar riċenti, fid-Dikjarazzjoni Ministerjali ta' Malmö tat-18 ta' Novembru 2009, il-Ministri responsabbli għall-politika dwar il-Gvern-e qablu li jtejbu l-livell tal-fiduċja, is-sigurtà u l-interoperabbiltà tas-servizzi u s-sistemi tal-Gvern-e ġewwa s-suq uniku. Dawn qablu li jallinjaw l-oqfsa nazzjonali tagħhom għall-interoperabbiltà mal-oqfsa Ewropej applikabbli u stiednu lill-Kummissjoni biex tidentifika l-lakuni fl-interoperabbiltà transkonfinali u r-rikonoxximent reċiproku, kif ukoll l-intensifikar tal-attivitajiet tal-atturi ewlenin. Barra minn hekk, l-Istati Membri rrikonoxxew li jridu jitwasslu servizzi pubbliċi aħjar b'anqas riżorsi, u li l-potenzjal tal-Gvern-e jista' jitħeġġeġ bil-promozzjoni ta' kultura ta' kollaborazzjoni u billi jitjiebu l-kundizzjonijiet għall-interoperabbiltà fl-amministrazzjonijiet pubbliċi Ewropej.

2.2.Kisbiet s'issa

Il-Kummissjoni timmotiva billi tistimula l-modernizzazzjoni tas-servizzi pubbliċi madwar l-Ewropa, partikolarment permezz tal-Aġenda Diġitali għall-Ewropa u l-pjan ta' azzjoni Ewropew tal-Gvern-e għall-2011-2015.

Fl-2006, il-Kummissjoni ħarġet Komunikazzjoni dwar l-Interoperabbiltà għas-Servizzi Pan-Ewropej tal-Gvern-e li wasslu għal riżultati sinifikanti. Dawn inkisbu l-aktar permezz tal-programmi tat-Twassil Interoperabbli tas-Servizzi Ewropej tal-Gvern-e lil Amministrazzjonijiet Pubbliċi, in-Negozji u ċ-Ċittadini (IDABC—Interoperable Delivery of European eGovernment Services to Public Administrations, Businesses and Citizens) u l-Programm ta' Appoġġ tal-Politika tal-ICT (ICT-PSP – ICT Policy Support Programme).

Il-programm IDABC għamel kontribuzzjonijiet importanti biex jiżgura l-interoperabbiltà bl-appoġġ għall-iskambju tal-informazzjoni elettronika fost l-amministrazzjonijiet pubbliċi Ewropej, b'effetti mifruxa pożittivi għas-suq uniku. L-evalwazzjoni finali tal-programm IDABC ikkonkludiet li approċċ koordinat jista' jikkontribwixxi biex jagħti riżultati aktar malajr u ta' kwalità aħjar, u biex jintlaħqu ir-rekwiżiti leġiżlattivi u l-għanijiet tal-politika tal-UE, permezz ta' soluzzjonijiet komuni kondiviżi mfassla u operati f'kooperazzjoni mal-Istati Membri. Il-programm tas-Soluzzjonijiet ta' Interoperabbiltà għall-Amministrazzjonijiet Pubbliċi Ewropej (ISA), li jieħu post il-porgamm IDABC li spiċċa fl-2009, jagħmel aktar u aktar enfasi fuq ir-rilevanza tal-interoperabbiltà u l-kollaborazzjoni biex il-leġiżlazzjoni tal-UE tiġi implimentata b'suċċess.

Is-CIP ICT-PSP jipprovdi appoġġ għat-tnedijja u l-użu tal-ICT, u jikkontribwixxi biex jinħolqu servizzi pubbliċi aħjar, ibbażati fuq l-ICT. Kemm l-organizzazzjonijiet pubbliċi kif ukoll dawk privati qed jipparterċipaw fl-azzjonijiet pilota, fejn qed jivvalidaw l-interoperabbiltà mifruxa madwar l-UE kollha fost is-sistemi nazzjonali.

L-Istati Membri qegħdin jipparteċipaw b'mod attiv fil-programmi ISA u CIP ICT-PSP, filwaqt li fl-istess ħin qed jiksbu riżultati sinifikanti ġewwa pajjiżhom stess.

Bl-istess mod, il-Kummissjoni ħadet azzjoni interna, l-aktar permezz tal-inizzjattiva Kummissjoni-e, fejn l-interoperabbiltà hija meqjusa essenzjali fit-trasformazzjoni tal-organizzazzjoni.

2.3.Inizjattivi settorjali

L-inizzjattivi tal-UE f'diversi setturi wkoll enfasizzaw l-importanza tal-interoperabbiltà.

Rigward is-suq intern, id-Direttiva tas-Servizzi Nru 2006/123/KE tobbliga lill-Istati Membri biex joffru l-possibbiltà lill-fornituri tas-servizzi li b'mod elettroniku u transkonfinali jikkonkludu l-proċeduri u l-formalitajiet kollha meħtieġa biex jipprovdu servizz barra minn pajjiżhom. L-interoperabbiltà fl-Identifikazzjoni-e, Firem-e u Dokumenti-e hija essenzjali biex tħeġġeġ il-proċeduri elettroniċi transkonfinali biex jiffunzjonaw mingħajr xkiel.

Rigward l-ambjent id-Direttiva INSPIRE 2007/2/KE tistabbilixxi infrastruttura għall-informazzjoni spazjali fl-Ewropa għall-iskopijiet tal-politiki ambjentali tal-UE u l-politiki jew attivitajiet li jista' jkollhom impatt fuq l-ambjent. Biex tiżgura li d-dejta spazjali u s-servizzi huma aċċessibbli fil-Komunità u f'kuntest transkonfinali b'mod interoperabbli, id-Direttiva tirrikjedi li jiġu adottati regoli tekniċi tal-implimentazzjoni għall-elementi neċessarji għall-interoperabbiltà tal-infrastruttura: metadejta, interoperabbiltà tad-dejta spazjali u s-servizzi, servizzi tan-netwerk, kondiviżjoni tad-dejta u s-servizzi, u monitoraġġ u rapportar u Infrastrutturi Nazzjonali jiġu adottati skont dawn.

Rigward il-ġustizzja u l-affarijiet interni, il-Kummissjoni enfassizzat il-benefiċċji ta' effettività imtejba, l-interoperabbiltà imtejba u s-sinerġiji fost l-bażijiet tad-dejta Ewropej bħall-Visa Information System (VIS), ix-Schengen Information System (SIS), u l-European Dactyloscopy system (Eurodac). Il-ġestjoni ta' informazzjoni aktar kumplessa bħall-bijometriċi toħloq aktar sfidi fl-interoperabbiltà u l-użabbiltà ta' bażijiet tad-dejta Ewropej u s-sistemi tal-IT assoċjati magħhom.

Rigward id-dwana, it-taxxi u d-dazji tas-sisa, il-Kummissjoni tikkoordina u tiġġestjona l-attivitajiet operazzjonali li jiddependu mis-sistemi tal-IT trans-Ewropej mifruxa madwar l-Istati Membri kollha. Dawn jappoġġaw sistemi ta' negozju interoperabbli implimentati u operati minn amministrazzjonijiet nazzjonali u l-Kummissjoni.

B'riżultat ta' dawn l-inizjattivi politiċi u l-esperjenzi settorjali, l-interoperabbiltà hija rikonoxxuta bħala kruċjali għat-twassil effettiv u effiċjenti tas-servizzi pubbliċi Ewropej li jistimulaw u jirrinforzaw is-suq intern. L-iżvilupp u l-implimentazzjoni b'suċċess tal-istrateġiji globali u settorjali, l-oqfsa legali, il-linji gwida, is-servizzi u l-għodod, u s-soluzzjonijiet imqiegħda fis-seħħ biex jindirizzaw l-erba' livelli tal-interoperabbiltà huma bżonn kruċjali li għandu jitqies u jkompli jinbena fuqu. L-interoperabbiltà ġġib benefiċċji bħal kooperazzjoni għall-amministrazzjonijiet pubbliċi. Tiffaċilita l-iskambju, il-kondiviżjoni u l-użu mill-ġdid tal-informazzjoni, u b'hekk ittejjeb it-twassil tas-servizzi pubbliċi Ewropej liċ-ċittadini u n-negozji, tnaqqas il-kostijiet u tipprevjeni d-duplikazzjoni tal-isforzi.

3.Azzjonijiet proposti

3.1.Żviluppi riċenti: Strateġija u Qafas għall-interoperabbiltà

Billi bniet fuq il-ħidma li diġà saret, il-Kummissjoni ħadmet mill-qrib ma' rappreżentanti ta' livell għoli tal-Istati Membri fuq Strateġija Ewropea għall-Interoperabbiltà għas-servizzi pubbliċi Ewropej (EIS, ara l-Anness 1). Abbażi tal-viżjoni konġunta, din tissettja approċċ komuni u koerenti lejn l-interoperabbiltà. Il-viżjoni maqbula hija li sal-2015, l-interoperabbiltà se tkun stimulat b'mod sinifikanti t-twassil tas-servizz pubbliku Ewropew permezz: